Anglo American skenk grond aan munisipaliteitChris Griffith, uitvoerende hoof van Anglo American Platinum en Mpho Khonou, burgemeester van Rustenburg (Foto: ANA/Stringer) Anglo American Platinum het 270 hektaar grond aan die Rustenburg-munisipaliteit in Noordwes geskenk. “Die grondhervormingsprogram is om ŉ land te bou waar alle Suid-Afrikaners hul vermoë kan bereik, ongeag ras, geslag, seksualiteit of geloof,” het Chris Griffith, uitvoerende hoof van die maatskappy, gesê. Hy het gesê die maatskappy ondersteun pres. Cyril Ramaphosa dat Suid-Afrika se grondhervorming nie grondgryp is nie, en ook nie ŉ aanval op privaat eienaarskap van eiendom nie en dit behoort nie toekomstige beleggings in die ekonomie te ondermyn nie. “Die voorstelle oor grondonteiening sonder vergoeding is een element van ŉ breër program oor grondhervorming en ons grondskenking is ŉ voorbeeld van hoe ondernemings en mynboumaatskappye grondhervorming kan omhels om goed-geleë stedelike grond beskikbaar te maak vir laekostebehuising sodat armes eiendom kan besit en naby ekonomiese geleenthede kan woon.” Die grond wat die maatskappy aan die Rustenburg-munisipaliteit geskenk het, sal vir behuising gebruik word. Die grond sal na verwagting aangewend word om die inwoners van Chachalaza 14 en Plot 14- informele nedersettings te hervestig en die Popo Molefe- en Mbeki Sun- informele nedersettings te formaliseer om inwoners sekuriteit van eienaarskap te gee en toegang tot behoorlike diensleweringstandaarde. Die Rustenburg-gemeenskapsontwikkelingstrust het meer as 27 hektaar grond ontvang om ŉ sorgsentrum op te rig vir ongeveer 155 persone. “Dié sentrum sal sorg bied aan gestremde persone, bejaarde persone, weeskinders en families waar kinders aan die hoof van die huishouding staan,” het Griffith bygevoeg. “Ons is ook trots op ons vennootskap met die Rustenburg- plaaslike munisipaliteit en die provinsiale regering van Noordwes. Deur dié vennootskap het ons 204 hektaar grond in 2014 by Bokamoso geskenk en ons het gevolglik belê in massa-infrastruktuur van meer as R140 miljoen deur ŉ waterbehandelingsaanleg en teerpaaie aan te lê. As gevolg van dié skenking kan die departement van menslike nedersettings nou 4 000 wooneenhede op diensbare grond oprig.”